En dansker, som tidligere har kæmpet sammen med den internationale koalition mod Islamisk Stat, sender nu politiet i Syd- og Sønderjylland i retten, fordi det har inddraget hans pas.

Det er den første sag af sin art i Danmark, hvor en civil udelukkende har kæmpet sammen med alliancen, siger hans advokat, Erbil Kaya, som derfor er overrasket over, at Martin har fået frataget sit pas.

»Martin har kæmpet sammen med alliancen mod vores fælles fjende, Islamisk Stat. Det kan ikke passe, at han skal kriminaliseres for det, og derfor tager vi sagen for retten«, siger Erbil Kaya.